En kassemedarbejder i Rema 1000 i Sindal fik sig formentligt noget af et chok, da hun lørdag aften blev overfuset af en sortklædt røver.

- Det her er et røveri. Giv mig pengene. Sådan lød beskeden til en kassemedarbejder i Rema 1000 i Sindal lørdag aften. Klokken 21:50 fik Nordjyllands Politi en anmeldelse om røveriet. - Det viser sig, at der er en mand, der er gået direkte op til kassedamen, hvorefter han har sagt, at det her er et røveri. Derefter har manden selv taget pengene fra kassen, inden han er flygtet fra stedet i ukendt retning, siger vagtchef hos Nordjyllands Politi Mads Hessellund. På fri fod Ifølge Nordjyllands Politi bar gerningsmanden ikke et våben under røveriet, men han er kommet med verbale trusler til kassemedarbejderen. Nu venter der et opklaringsarbejde. - Vi har endnu ikke identificeret gerningsmanden, så vi skal have efterforsket sagen videre og lave yderligere afhøringer og indhente overvågning, så det bliver overdraget til vores efterforskningsafdeling, fortæller Mads Hessellund. Ifølge vagtchefen er gerningsmanden en yngre mand, og under røveriet var han iklædt sort tøj. Nordjyllands Politi ønsker ikke at oplyse, hvor stort et pengebeløb gerningsmanden slap af sted med. Flere røverier i området den seneste uge Røveriet sker i kølvandet på to andre røverier, der henholdsvis fandt sted den 2. og 3. oktober. Den 2. oktober var Superbrugsen i Sindal udsat for et lignende røveri, hvor en ung mand truede sig til at få udleveret butikkens penge. Dagen efter stod Fakta på Åstrupvej i Hjørring for skud. Det er endnu uvist, om der er en sammenhæng mellem røverierne.